Etelä-Karjalan omaishoidon tuen myöntämisen perusteet ja toimintaohje – mikä muuttuu ja milloin?

Etelä-Karjalan hyvinvointialue (Ekhva) on päivittänyt omaishoidon tuen myöntämisen perusteet ja toimintaohjeen. Muutokset toimintaohjeeseen on tehty sitä ajatellen, että omaishoitajia tuetaan entistä enemmän pitämään heille kuuluvia lakisääteisiä vapaita.

Omaishoitajan vapaan aikaisen hoidon järjestämisen tapoja on monia. Yleisimpiä niistä ovat lyhytaikainen asumispalvelu, perhehoito, sijaishoito tai kotihoito. Hoito on mahdollista järjestää myös omaishoidettavan kotiin, esimerkiksi perhehoitajan tai kotihoidon avulla.

Palveluseteli on yksi vaihtoehtoinen tapa hyvinvointialueen tuottamalle palvelulle omaishoidettavan hoidon järjestämiseen.

Hyvinvointialueen kanssa sopimuksen tehneelle omaishoitajalle kuuluvat lakisääteiset palvelut ja etuudet, kuten hoitopalkkio, vapaapäivät, hyvinvointi- ja terveystarkastukset, koulutukset ja valmennukset sekä omaishoitajan eläke- ja tapaturmavakuutus. Omaishoitoperhe tarvitsee tuekseen myös muita sosiaali- ja terveydenhuollon lakisääteisiä palveluita, joihin omaishoidon tuen myöntämisen perusteiden ja toimintaohjeen päivityksillä ei ole vaikutusta.

Mikä muuttuu ja milloin?

Ekhvan uuden linjauksen mukaisesti omaishoitajan vapaan palvelusetelin tulee jatkossa kohdentua omaishoidettavan hoidon järjestämiseen omaishoitajan vapaan ajaksi. Päivitetyt ohjeet on laadittu THL:n mukaista Omakari -ehdotusta ja kansallista linjaa vastaavaksi.

Muutos tulee koskettamaan omaishoitajia kevään 2026 aikana.1.6.2026 jälkeen omaishoidon vapaan palveluseteli kohdentuu omaishoidettavan vapaan aikaisen hoidon järjestämiseen.

Toimintakyky- ja hoivapalvelujen johtaja Irina Snellman kertoo, että tärkeässä roolissa on jatkossakin asiakassuunnitelma, joka laaditaan yhdessä oman asiakasvastaavan kanssa.

Asiakassuunnitelmaa tehtäessä käydään läpi omaishoidettavan toimintakyky, kokonaistilanne sekä koko perheen tuen tarve. Osa omaishoidettavista käy säännöllisesti hoidossa ja tukitoimia on myös omaishoitajalle tarjolla.

Irina Snellman

Snellman painottaa, että omaishoidettavien hoitoon liittyvät palvelut tuotetaan tällä hetkellä pääsääntöisesti Ekhvan omana palveluna - palveluseteli on vain yksi osa isompaa kokonaisuutta.

Miksi palveluseteliä rajataan hoidon järjestämiseen?

Monessa eri selvityksessä on todettu, että vapaa tukee omaishoitajan jaksamista kaikista parhaiten.

− Arvostamme omaishoitajien tekemää merkityksellistä työtä – on tärkeää, että omaishoitajat pitävät heille kuuluvia lakisääteisiä vapaita, toteaa Snellman.

Lisätietoja:

Irina Snellman, toimintakyky- ja hoivapalvelujen johtaja, puh. 040 358 9224, irina.snellman@ekhva.fi

Etelä-Karjalan hyvinvointialueen aluehallitus hyväksyi 1.12.2025 esityslistan liitteiden mukaiset omaishoidon tuen myöntämisen perusteet ja toimintaohjeen.

Linkki kokousasiakirjoihin: https://mfiles.ekhva.fi/Kokoukset/ekhva/22/331/3802/view/287704